Burse - Fonduri mutuale

Speranţa de viaţă a românilor după retragerea din activitate este cuprinsă între 15 şi 18 ani, astfel că necesarul pentru a asigura o pensie de 1.000 de euro pe lună ar fi de circa 216.000 de euro.

„În momentul retragerii din activitate sunt necesare economii de aproximativ douăzeci de ori mai mari decât pensia anuală. La o pensie de 1.000 de euro pe an, ar fi necesari 20.000 de euro. Asta nu înseamnă că aceşti bani trebuie strânşi deodată. La această sumă se poate ajunge prin economisire constantă.

Un randament de 5% pe an pe termen lung de timp are proprietatea de a multiplica suma iniţial investită“, a spus Lucian Anghel, director general la BCR Pensii, cu active în gestiune de peste 1,6 miliarde de lei.

Peste 370.000 de persoane au în prezent deschis un cont de pensii private facultative (pilon III), contribuind voluntar cu o anumită sumă de bani din salariul lunar.

Suma medie strânsă într-un cont de pensii facultative după opt ani de funcţionare a sistemului este de circa 3.100 de lei (700 de euro). La aceasta se adaugă şi cea din contul de pensie obligatorie (pilon II), în medie de 5.000 de lei (1.136 de euro), rezultând un total de 8.100 de lei (1.840 de euro).